พนง.นครหลวงเตรียมรับมือ"งานบริหาร-ฝ่ายสนับสนุน"ซ้ำซ้อน
ธนชาตเข้าคุมนครหลวงไทยเบ็ดเสร็จ ส่งสัญญาณพนักงานปรับตัว
30 เม.ย. 2553

ธนชาตเข้าคุมนครหลวงไทยเบ็ดเสร็จ ส่งสัญญาณพนักงานปรับตัว
ที่ประชุมผู้ถือหุ้นธนาคารนครหลวงไทย (SCIB) มีมติอนุมัติแต่งตั้งกรรมการธนาคารธนชาต 11 คน เป็นกรรมการในธนาคารทหารไทย แทนกรรมการเก่าที่ครบวาระและลาออกไป ประกอบด้วย 1.นายบันเทิง ตันติวิท 2.นายศุภเดช พูนพิพัฒน์ 3.นางมิเชล คว๊อก 4.นาย|เกียรติศักดิ์ มี้เจริญ อดีตผู้ช่วยผู้ว่าการธนาคารแห่งประเทศไทย 5.นายณรงค์ จิวังกูร 6.นายสถาพร ชินะจิตร อดีตกรรมการผู้จัดการใหญ่ธนาคารเพื่อการส่งออกและนำเข้าแห่งประเทศไทย 7.นาย กอบศักดิ์ ดวงดี 8.น.ส.สุรรณภา สุวรรณประทีป 9.นายเบรนดอน จอร์จ จอห์น คิง 10.นายสมเจตน์ หมู่ศิริเลิศ 11.นายมาร์ติน วีคส์ 
นอกจากนี้ ยังแต่งตั้งนายสมชาย ภคภาสวิวัฒน์ อาจารย์คณะรัฐศาสตร์ มหาวิทยาลัยธรรมศาสตร์ และนายธิติพันธุ์ เชื้อบุญชัย คณบดีคณะนิติศาสตร์ จุฬาลงกรณ์มหาวิทยาลัย กรรมการบริษัทหลักทรัพย์เพื่อธุรกิจหลักทรัพย์ เป็นกรรมการอิสระ
นายชัยวัฒน์ อุทัยวรรณ์ ประธานเจ้าหน้าที่บริหาร ธนาคารนครหลวงไทย กล่าวว่า คณะกรรมการชุดใหม่ได้กำหนดรูปแบบและกระบวนการพิจารณาสินเชื่อชัดเจนว่าจะให้อำนาจแก่คณะกรรมการ บริหารและคณะกรรมการสินเชื่อในการทำงาน ซึ่งจะทำให้มีความคล่องตัวมากขึ้นในระหว่างการควบรวมกิจการ
นายชัยวัฒน์ กล่าวว่า สำหรับความซ้ำซ้อนด้านตำแหน่งงานของ 2 ธนาคารนั้น ถ้าเป็นพนักงานระดับกองหน้า ถือว่ามีความซ้ำซ้อนกันน้อยมาก งานด้านกองกลางอาจซ้ำซ้อนบ้าง ขณะที่งานกองหลังหรือหน่วยสนับสนุนอาจจะซ้ำซ้อนพอสมควร แต่ถ้าธนาคารแห่งใหม่มีแผนที่จะเร่งเติบโต ก็จะมีงานให้พนักงานได้ทำกันมากขึ้น 
ขณะที่ด้านผลตอบแทนของพนักงานนั้น จะไม่มีการเปลี่ยนเงื่อนไขการจ้างไม่ว่า จะเป็นสวัสดิการ หรือสิทธิประโยชน์ ต่างๆ แต่ถ้าพนักงานคนใดอยากได้ผลตอบแทนเพิ่มจะต้องแสดงศักยภาพในการทำงานเพราะผลตอบแทนจะสอดคล้องกับผลงาน
“เห็นว่าธนาคารธนชาตกำลังต้องการอัตรากำลังเพิ่มอีก 300 คน ก็มีความเป็นไปได้ที่จะโยกพนักงานจากนครหลวงไทยไปทำงานส่วนที่ยังว่างอยู่ คนที่เก่งต้องทำงานได้ทุกตำแหน่งอยู่แล้ว” นายชัยวัฒน์ กล่าว
นายสมเจตน์ หมู่ศิริเลิศ กรรมการ ธนาคารนครหลวงไทย เปิดเผยว่า บรรยากาศการ ประชุมสามัญผู้ถือหุ้น มีผู้ถือหุ้นแจ้งว่า อยากถือหุ้นนครหลวงไทยต่อไป ไม่อยากขายทิ้ง ตามคำเสนอซื้อหุ้น (เทนเดอร์ ออฟเฟอร์) ของธนาคารธนชาต พร้อมกับเสนอขอแลกหุ้นจากนครหลวงไทย ไปถือในธนชาตแทน ซึ่งทำไม่ได้เพราะธนาคารธนชาตไม่ได้จดทะเบียนในตลาดหุ้น แต่หุ้นที่จดทะเบียนในตลาดหลักทรัพย์เป็นทุนธนชาตซึ่งถือหุ้นในธนาคารธนชาต 51%
“ผมอยากแนะนำว่า ให้ขายหุ้นออกไป เพราะราคาเทนเดอร์ ออฟเฟอร์ที่ 32.5 บาทต่อหุ้น สูงกว่ามูลค่าทางบัญชี (บุ๊กแวลู) 1.6 เท่าแล้ว ถ้ามั่นใจในธนชาตก็ให้นำเงินไปซื้อหุ้นของทุนธนชาต ซึ่งตอนนี้ราคาอยู่ที่ 0.8 เท่าของบุ๊กแวลู 
ทั้งนี้ ธนาคารธนชาตจะทำเทนเดอร์ออฟเฟอร์หรือตั้งโต๊ะรับซื้อหุ้นของธนาคารนครหลวงไทยตั้งแต่วันที่ 29 เม.ย.-7 มิ.ย. 2553